Maria Durhuus (S), 2025-04-29:
I oktober 2024 præsenterede regeringen udspillet »Ungdom uden opioider«, som har til formål at bekæmpe narkokriminalitet og brug af opioider, der de seneste år må siges at have gjort et indtog på ungdoms- og børneværelserne.
Lovforslaget, vi skal behandle i dag, har til hensigt at lovfæste flere af de initiativer, der i oktober blev præsenteret i udspillet.
Det glæder mig, at vi handler på den her vigtige sag, for det har været hjerteskærende igennem de sidste 3 år at se og høre om forældre, der har mistet deres børn til opioiderne, forældre, der magtesløse har måttet overvære deres børn blive fanget i et forfærdeligt misbrug uden at kunne gøre noget for at stoppe det.
Det handler om børn, der på sociale medier opsøges af deres pusher, børn, der ikke kan komme ud, behandlere, der ser målløse til, mens man går ned i den nærmeste kiosk og får langet opioider hen over disken sammen med skumbananer og dåsecola.
Det har været hjerteskærende at høre fortællinger fra andre aktører, hvor vi alle sammen har stået fuldstændig uden at vide, hvad vi stod over for, uden at se, hvem vi handlede med og uden at have data på plads til, hvad det egentlig var.
Det føltes, som om techgiganterne fra tid til anden ringede på døren hjemme hos familien Danmark, og uden at nogen blinkede, kunne de gå direkte op på børneværelset.
Ingen ville jo lukke pusheren fra baggården ind på børneværelset, men techgiganterne har gjort det muligt, og derfor er det mig en stor glæde, at vi i dag tager det første skridt mod at lovgive for, at de steder, hvor børn færdes, vil vi ikke have pushere, vil vi ikke have opioider.
Vi lovfæster i dag initiativerne om straf, straf til de kriminelle aktører, der uden at blinke har taget vores børn og vores unge som gidsler for penge og magt.
Det indebærer en skærpelse af straffen for ulovlig besiddelse og salg af opioider samt euforiserende stoffer, herunder en øget straf for salg via sociale medier og detailbutikker.
Derudover styrkes mulighederne for rettighedsfrakendelse for både butiksejere og ansatte, der er involveret i salg af euforiserende stoffer.
For det har også været hjerteskærende at se, hvordan man via en QR-kode på et gymnasietoilet kunne koble sig direkte op til sin pusher.
Det vil også blive muligt at konfiskere motordrevne køretøjer, der bruges til salg af euforiserende stoffer, og derudover glæder jeg mig utrolig meget over, at man i Justitsministeriet med dette lovforslag også går i gang med at undersøge, om der også kan laves sigtelse for manddrab, hvis man overdrager stoffer, der er farligere, end man giver dem ud for at være.
De nævnte initiativer er vigtige bidrag til at styrke indsatsen mod narkokriminalitet og at beskytte vores unge imod de ødelæggende konsekvenser af et misbrug.
Det kræver selvfølgelig andre initiativer end straf – initiativer, som også er fremlagt i udspillet i oktober, men som vi ikke behandler i dag.
Behandling og forebyggelse, grænsekontrol, told og andre indsatser er vigtige, men vi kommer bare ikke uden om, at forebyggelse ikke er nok, når vi skal misbruget til livs.
Det kræver også et blik på de kriminelle, der står bag det.
Derfor støtter Socialdemokratiet lovforslaget.
Det gælder både justitsministeren, men også andre partier i Folketinget, for jeg tror, at uanset at vi også har haft vores uenigheder, vil jeg bare gerne takke for, at vi lige omkring unge og opioider har været ret klare i mælet herinde alle sammen, nemlig at det handler om, at der kommet en ny ting til, og det er fuldstændig uhørt, at vores børn og unge er ofre i et spil om magt og stoffer, som det er nu.
Så derfor tusind tak for de mange gode debatter, vi har, og jeg ser frem til en god debat i dag.
En særlig tak til justitsministeren for at have løftet den her dagsorden.
Tak for ordet.